Úradný vestník L 236 , 23/09/2003 S. 0987 - 988



PRÍLOHA Informačný a konzultačný postup pre prijímanie určitých rozhodnutí a iných opatrení, ktoré majú byť prijaté počas obdobia predchádzajúceho pristúpeniu I. 1. S cieľom zabezpečiť, aby boli Česká republika, Estónska republika, Cyperská republika, Lotyšská republika, Litovská republika, Maďarská republika, Maltská republika, Poľská republika, Slovinská republika a Slovenská republika, ďalej len "pristupujúce štáty", primerane informované, každý návrh, oznámenie, odporúčanie alebo podnet, ktoré môžu viesť k rozhodnutiu orgánov alebo inštitúcií Európskej únie, sa po doručení Rade oznámi pristupujúcim štátom. 2. Porady sa konajú na odôvodnenú žiadosť pristupujúceho štátu, ktorý v nej vymedzí svoje záujmy a postrehy ako budúci členský štát únie. 3. Správne rozhodnutia nesmú byť v zásade predmetom porád. 4. Porady sa konajú v rámci dočasného výboru zloženého zo zástupcov únie a pristupujúcich štátov. 5. Za Európsku úniu sú členmi dočasného výboru členovia Výboru stálych zástupcov alebo osoby nimi poverené na tento účel. Komisia sa vyzýva, aby vyslala svojich zástupcov. 6. Dočasnému výboru pomáha sekretariát, a to sekretariát konferencie, ktorý sa na tento účel zachová. 7. Porady sa uskutočnia čo najskôr po tom, čo v rámci prípravných prác vykonaných na úrovni únie s cieľom prijať rozhodnutia Rady boli vypracované spoločne usmernenia, ktoré umožňujú začatie vhodných porád. 8. Ak po poradách zostanú závažné ťažkosti, možno vec na návrh pristupujúceho štátu prerokovať na ministerskej úrovni. 9. Predchádzajúce ustanovenia platia primerane pre rozhodnutia Rady guvernérov Európskej investičnej banky. 10. Postup ustanovený v predchádzajúcich odsekoch sa tiež uplatní na akékoľvek rozhodnutia, ktoré prijmú pristupujúce štáty a ktoré môžu mať vplyv na záväzky vyplývajúce z ich postavenia ako budúcich členských štátov únie. II. 1. Tento postup ustanovený v bode I sa primerane uplatní na návrhy spoločných stratégií Rady v zmysle článku 13 zmluvy o EÚ, návrhy jednotných akcií v zmysle článku 14 zmluvy o EÚ a návrhy spoločných pozícií Rady v zmysle článku 15 zmluvy o EÚ, pričom platia nasledujúce ustanovenia. 2. Ak členský štát predloží návrh alebo oznámenie, je úlohou predsedníctva upovedomiť pristupujúce štáty o týchto návrhoch. 3. Pokiaľ pristupujúci štát nevznesie odôvodnenú námietku, môžu sa porady konať výmenou správ v elektronickej forme. 4. Ak sa porady konajú v rámci dočasného výboru a ak je to vhodné, môžu byť členmi tohto výboru zastupujúcimi úniu členovia politického a bezpečnostného výboru. III. 1. Postup ustanovený v bode I sa primerane uplatní na návrhy spoločných pozícií Rady, rámcových rozhodnutí a rozhodnutí v zmysle článku 34 zmluvy o EÚ, ako aj na vypracovanie návrhov dohovorov ustanovených v tom článku, pričom platia nasledujúce ustanovenia. 2. Ak členský štát predloží návrh alebo oznámenie, je úlohou predsedníctva upovedomiť pristupujúce štáty o týchto návrhoch. 3. Ak sa porady konajú v rámci dočasného výboru a ak je to vhodné, môžu byť členmi tohto výboru zastupujúcimi úniu členovia výboru uvedeného v článku 36 zmluvy o EÚ. IV. Česká republika, Estónska republika, Cyperská republika, Lotyšská republika, Litovská republika, Maďarská republika, Maltská republika, Poľská republika, Slovinská republika a Slovenská republika prijmú potrebné opatrenia, aby zabezpečili, že ich pristúpenie k dohodám alebo dohovorom uvedeným v článku 3 odseku 4, v druhej vete článku 5 odseku 1, v článku 5 odseku 2, v článku 6 odseku 2 prvom pododseku a v článku 6 odseku 5 aktu o podmienkach pristúpenia a o úpravách zmlúv sa podľa možností uskutoční zároveň s nadobudnutím platnosti zmluvy o pristúpení. Pokiaľ dohody alebo dohovory uvedené v článku 3 odseku 4, v druhej vete článku 5 odseku 1 a v článku 5 odseku 2 existujú iba vo forme návrhu, neboli ešte podpísané a pravdepodobne už nebudú podpísané v období pred pristúpením, pristupujúce štáty budú po podpise zmluvy o pristúpení a v súlade s príslušnými postupmi vyzvané k účasti na príprave týchto návrhov v pozitívnom duchu, a tak uľahčiť ich uzavretie. V. K prácam súvisiacim s rokovaniami o prechodných protokoloch a o protokoloch o úpravách so zmluvnými stranami podľa článku 6 odseku 2 a 6 aktu o podmienkach pristúpenia budú prizvaní zástupcovia pristupujúcich štátov ako pozorovatelia po boku zástupcov súčasných členských štátov. Určité nepreferenčné dohody uzavreté spoločenstvom, ktoré zostanú v platnosti po dni pristúpenia, môžu byť upravené alebo zmenené s cieľom zohľadniť rozšírenie únie. Tieto úpravy a prispôsobenia budú dohodnuté spoločenstvom za prizvania zástupcov pristupujúcich štátov v súlade s konaním uvedeným v predchádzajúcom odseku. VI. Orgány včas vypracujú texty uvedené v článkoch 58 a 61 aktu o podmienkach pristúpenia a o úpravách zmlúv. --------------------------------------------------